Baba-orangoetang geskiet, in winkel gelosDidik. Foto: Facebook Volgens die organisasie International Animal Rescue het Didik, soos hy genoem word, begin gewig optel en eet hy al verskeie kosse soos wortels, komkommer en piesangs. X-strale het bepaal die koeël min skade aangerig het, maar wel later verwyder moet word. “Dankie aan almal wat geld gegee het en die liefde en ondersteuning wat ons ontvang vir baba Didik. Sy pad na genesing het egter nou eers begin. Hy moet nog geopereer word, gevolg deur jare se sosialisering en rehabilitasie,” het die organisasie gesê. Didik is vermoedelik gewond nadat jagters sy ma geskiet het om hom te vang en as ŉ troeteldier te verkoop. Hulle het vermoedelik gesien hy is gewond en besluit om van hom ontslae te raak. Didik het oog- en velinfeksies gehad toe hy gevind is en was so honger dat hy nie sy mond kon oopmaak om te eet nie.